Experimentarium
Experimentarium, aktivitets- og kulturcenter for naturvidenskab, matematik og teknologi; åbnet i 1991 i en tidligere tappehal på Tuborgs Bryggerier i København. Experimentarium er et såkaldt science center, hvor publikum ved hjælp af bl.a. eksperimentelle aktiviteter kan få en første forståelse af naturvidenskabelige fænomener. Experimentarium flyttede midlertidigt til Papirøen i København 2014-16, mens bygningerne blev renoveret, og i januar 2017 genåbnede centret med fordoblet udstillingsareal.
Det første science center, Exploratorium, åbnedes i 1969 i San Francisco, USA. Det er blevet forbillede for mere end 150 andre science centre, der siden er blevet etableret i mange lande.